作者：柳永
词牌/韵律：玉山枕

paragraphs: 骤雨新霁。
荡原野、清如洗。
断霞散彩，残阳倒影，天外云峰，数朵相倚。
露荷烟芰满池塘，见次第、几番红翠。
当是时、河朔飞觞，避炎蒸，想风流堪继。
晚来高树清风起。
动帘幕、生秋气。
画楼昼寂，兰堂夜静，舞艳歌姝，渐任罗绮。
讼闲时泰足风情，便争奈、雅歌都废。
省教成、几阕清歌，尽新声，好尊前重理。